PTTAR-ภัทรกำไรหรูตามคาด
PTTAR โชว์กำไรสุทธิ 2,356 ล้านบาท โต 35% ตามคาด ส่วน บล.ภัทร หรู พุ่งขึ้น 254%
27 เม.ย. 2553

PTTAR โชว์กำไรสุทธิ 2,356 ล้านบาท โต 35% ตามคาด ส่วน บล.ภัทร หรู พุ่งขึ้น 254%
บริษัท ปตท.อะโรเมติกส์และการกลั่น (PTTAR) และบริษัทย่อย ประกาศผลงานงวดไตรมาสแรกปี 2553 กำไรสุทธิ 2,356.26 ล้านบาท คิดเป็นกำไรสุทธิต่อหุ้น 0.79 บาท เพิ่มขึ้น 35.22% เทียบกับช่วงเดียวกันปีก่อนกำไรสุทธิ 1,742.49 ล้านบาท กำไรสุทธิต่อหุ้น 0.59 บาท
ทั้งนี้ กำไรของ PTTAR นับว่าใกล้เคียงกับที่ฝ่ายวิจัยบริษัทหลักทรัพย์ (บล.) เอเซีย พลัส คาดกำไรสุทธิเท่ากับ 2,320 ล้านบาท เพิ่มขึ้นอย่างมีนัยสำคัญถึง 54.9% จากไตรมาสก่อนหน้า จึงแนะนำ “ซื้อ” ให้ราคาเป้าหมาย 29.65 บาท จากราคาล่าสุดปิดที่ 28 บาท 
ในช่วง 3 เดือนแรกปีนี้ PTTAR มีรายได้จากการขายสุทธิ 64,456 ล้านบาท เพิ่มขึ้น 21,560 ล้านบาทจากช่วงเดียวกันปีก่อน เนื่องจากราคาผลิตภัณฑ์ปิโตรเลียมและอะโรเมติกส์ปรับตัวสูงขึ้น ประกอบกับปริมาณการผลิตที่เพิ่มขึ้นจากโรงงานอะโรเมติกส์หน่วยที่ 2 (AR3) และหน่วย Upgrading Phase I (Condensate Residue Splitter, CRS) ซึ่งได้ดำเนินการผลิตเต็มทั้งไตรมาสในปีนี้
ขณะที่ราคาผลิตภัณฑ์ก็สูงขึ้น ส่งผลให้บริษัทมีกำไรขั้นต้นจำนวน 4,946 ล้านบาท หรือ 6.70 เหรียญสหรัฐต่อบาร์เรลเพิ่มขึ้นจากไตรมาสเดียวกันของปีก่อนถึง 3,106 ล้านบาท หรือ 4.41 เหรียญสหรัฐ
บริษัทมีผลขาดทุนจากการทำสัญญาแลกเปลี่ยนค่าการกลั่นและส่วนต่างราคาน้ำมันดิบ (เฮดจิง) จำนวน 39 ล้านบาท คิดเป็น 0.05 เหรียญสหรัฐต่อบาร์เรล ลดลงมากจากจำนวน 2,425 ล้านบาทในไตรมาสเดียวกันปีก่อน และมีกำไรจากสต๊อกจำนวน 143 ล้านบาท คิดเป็น 0.19 เหรียญสหรัฐต่อบาร์เรล ลดลงจากไตรมาสแรกปี 2552 ที่ 1,427 ล้านบาท คิดเป็น 1.78 เหรียญสหรัฐต่อบาร์เรล 
บริษัทหลักทรัพย์ ภัทร (PHATRA) ประกาศกำไรสุทธิ 126.51 ล้านบาท หรือ 0.59 บาทต่อหุ้น ในไตรมาสแรกปีนี้ พุ่งขึ้น 254.86% จากไตรมาสแรกปีที่ผ่านมา กำไรสุทธิ 35.65 ล้านบาท หรือ 0.17 บาท
สาเหตุที่บริษัทมีกำไรสวยหรู เกิดจากรายได้รวมจำนวน 345.94 ล้านบาท เพิ่มขึ้น 155.52 ล้านบาท หรือ 81.68% เกิดจากรายได้จากธุรกิจนายหน้าเพิ่มขึ้น 43.05% และรายได้จากธุรกิจการลงทุนเพิ่มขึ้น 209.48% แต่ยังขาดทุนจากการซื้อขายหลักทรัพย์ 2.48 ล้านบาท ขณะที่นักวิเคราะห์ บล.ภัทร ได้ปรับเพิ่มมูลค่าที่เหมาะสมของบริษัท บ้านปู (BANPU) อีก 44% เป็น 725 บาทต่อหุ้น เพราะปรับเพิ่มประมาณการกำไรสุทธิปี 2553 หลังราคาถ่านหินเพิ่มขึ้น 
“ในปีนี้คาดว่าบริษัท บ้านปู จะมีกำไรสุทธิ 11,734 ล้านบาท กำไรหุ้นละ 43.18 บาท แจกเงินปันผลหุ้นละ 15.11 บาท และปีหน้าคาดว่าจะมีกำไรสุทธิเพิ่มขึ้นเป็น 17,937 ล้านบาท หรือ 66.01 บาทต่อหุ้น และให้เงินปันผลหุ้นละ 23.10 บาท” บล.ภัทร ระบุ